ከአማራ ተወላጆች እና የአማራ ጉዳይ ያገባናል የሚሉ ኢትዮጵያውያን ጋር የተደረጉ ምክክሮች ስኬታማ እንደሆኑ የአማራ ክልል ከፍተኛ የሥራ ኃላፊዎች አስታወቁ፡፡
የሥራ ኃላፊዎቹ በሰሜን አሜሪካ ግዛቶች ከሕዝብ ጋር ሲያካሂዷቸው የነበሩትን ምክክሮች አስመልክተው ዛሬ በዋሽንግተን ዲሲ በሚገኘው የኢትዮጵያ ኤምባሲ ጋዜጣዊ መግለጫ ሰጥተዋል፡፡በብልጽግና ፓርቲ ሥራ አስፈጻሚ አባል አቶ ዮሐንስ ቧያለው እና በአማራ ልማት ማኅበር (አልማ) ዋና ሥራ አስፈጻሚ አቶ መላኩ ፈንታ የተመራ የአማራ ክልል የሥራ ኃላፊዎች ልዑክ በሰሜን አሜሪካ-ዋሽንግተን ዲሲ እና አካባቢው፣ አትላንታ፣ ዴንቨር፣ ኮሎምበስ፣ ሚኒሶታ፣ ሳንሆዜ እና ሲያትል ከሚኖሩ የአማራ ተወላጆች እና የአማራ ጉዳይ ያገባናል የሚሉ ኢትዮጵዉያን ጋር ሲመክር መሰንበቱ ይታወሳል፡፡ ምክክሩ በሀገር አቀፍ ዜና እና ሀገራዊ ወቅታዊ ጉዳዮች፣ በክልሉ ልማት እና ኢንቨስትመንት ላይ ያተኮረ ነበር፡፡ የአልማን የቀጣይ ሦስት ዓመታት የለውጥ ዕቅድ ዕውን ለማድረግ እና ዓላማውን በዘላቂነት ለመደገፍ የዳያስፖራው ሚና ምን መሆን እንዳለበትም በምክክሩ ትኩረት ተደርጓል፡፡ ከተሳታፊዎችም በሁሉም ዘርፎች ጥያቄ እና ምክረ ሀሳቦች ቀርበው ምክክር ተደርጎባቸዋል፡፡የአልማ ዋና ሥራ አስፈጻሚ አቶ መላኩ ፈንታ እንደተናገሩት ምክክሩ በውጭ የሚኖሩ ወገኖች ግልጽ መረጃ ኖሯቸው በክልላቸው እና በሀገራቸው ልማት ተሳታፊ እንዲሆኑ የሚያስችል ነበር፡፡
ጥቃቅን ልዩነቶችን በመተው የጋራ በሚያደርጉ ጉዳዮች ላይ በተቀናጀ መልኩ ለመሥራት፣ የክልሉን እና የሕዝቡን ኅልውና በማስጠበቅ እንዲሁም ኢኮኖሚውን በማሻሻል ላይ ከንግግር ያለፈ ተግባር ለመፈጸም መወያዬታቸውን፣ ይህንም ዕውን ለማድረግም በውይይቶቹ ስምምነት ላይ መደረሱን አቶ መላኩ አስረድተዋል፡፡አልማን ቀጣይነት ባለው መልኩ ለመደገፍ እና ለማጠናከርም በየግዛቶቹ አደረጃጀቶች ተፈጥረዋል፤ ዋሽንግተን ዲሲ ላይም ማዕከል ሆኖ የሚያገለግል አደረጃጀት እንደሚኖር አቶ መላኩ ገልጸዋል፡፡ እንደ አቶ መላኩ ማብራሪያ ጉዞውም የተሳካ፣ መግባባት እና መቀራረብ የተፈጠረበት፣ ለአንድ ዓላማ በአንድነት መቆም እንደሚገባም ስምምነት ላይ የተደረሰበት ነው፡፡